Rīgā

*Par**izsoles “Par līguma par reklāmas nesēju*

*nomu slēgšanas tiesību piešķiršanu” noteikumiem*

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija (turpmāk – IZNOMĀTĀJS) no iespējamā pretendenta ir saņēmusi vēstuli ar lūgumu veikt grozījumus izsoles “Par līguma par reklāmas nesēju nomu slēgšanas tiesību piešķiršanu” nolikumā (turpmāk – Izsoles nolikums), paredzot mutisku izsoli, aizstājot šobrīd paredzēto piedāvājumu sagatavošanas un vērtēšanas kārtību, kā arī lūdz sniegt informāciju, kā pie apstākļiem, kad trijiem pārtrauktā konkursa pretendentiem tika sniegta informācija par pārējo pretendentu piedāvājumiem, tai skaitā piedāvāto nomas maksu apmēriem, konkursā tiek plānots nodrošināt godīgu konkurenci starp šiem pretendentiem.

Saskaņā ar Izsoles nolikuma 6.2.punktu, iespējamajiem pretendentiem ir tiesības pieprasīt papildus informāciju par Izsoles nolikumā ietvertajām prasībām, bet iespējamais pretendents lūdz grozīt nolikumā ietvertās prasības. Informējam, ka IZNOMĀTĀJS šobrīd neplāno veikt grozījumus izsoles nolikuma.

Papildus paskaidrojam, ka IZNOMĀTĀJS, 2021.gada 15.martā ar publikāciju RP SIA “Rīgas satiksme” mājas lapā izsludināja izsoli “Par līguma par reklāmas nesēju nomu slēgšanas tiesību piešķiršanu” (ID Nr. RS/2021/14). Lai nodrošinātu efektīvu IZNOMĀTĀJA īpašumā vai valdījumā esošo reklāmas nesēju izmantošanu un, lai tiktu noslēgts līgums ar pretendentu, kurš spēj izpildīt līgumu, Iepirkumu komisija konstatēja, ka ir nepieciešams veikt grozījumus izsoles nolikumā, precizējot konkursa nolikumā ietvertās kvalifikācijas prasības attiecībā uz pretendenta tehniskajām un profesionālajām spējām. Ņemot vērā, ka nepieciešamība veikt grozījumus izsoles nolikumā tika konstatēta piedāvājumu vērtēšanas gaitā, Iepirkumu komisija pieņēma lēmumu pārtraukt izsoli.

Iespējamais Pretendents savā vēstulē norāda, ka visticamāk, konkursā piedalīsies tie paši pretendenti, kas piedalījās Pārtrauktajā konkursā un kuriem būs zināmas citu Konkursa pretendentu piedāvātās cenas, līdz ar to, nav pieļaujams, ka attiecībā uz Konkursu tiek piemēroti tie paši piedāvājumu sagatavošanas un vērtēšanas noteikumi kā Pārtrauktajā konkursā, jo tie neveicina brīvu un godīgu konkurenci iespējamo pretendentu starpā. Esot šādiem noteikumiem situācijā, kad pretendentiem būtu zināma citu konkurentu solītā cena, netiktu sasniegts Konkurences likuma 2.pantā paredzētais mērķis, t.sk., aizsargāt, saglabāt un attīstīt brīvu, godīgu un vienlīdzīgu konkurenci.

Saskaņā ar Konkurences padomes vadlīnijām, izsolēs ir jānodrošina “brīva un godīga konkurence”, tas ir, vienādas attieksmes un vienlīdzīgas iespējas visiem pretendentiem. Izstrādājot nolikumu un tehnisko specifikāciju, ir jāpārliecinās, lai tajās ietvertās prasības veicinātu iespējami daudz pretendentu dalību, nodrošinot publisko līdzekļu efektīvu izmantošanu, izvēloties izdevīgāko piedāvājumu.

Šobrīd IZNOMĀTĀJS ir izsludinājis jaunu atklātu rakstisku izsoli “Par līguma par reklāmas nesēju nomu slēgšanas tiesību piešķiršanu” un visiem iespējamajiem pretendentiem, kuri darbojas attiecīgajā tirgus segmentā un atbilst Izsoles nolikumā izvirzītajām prasībām, ir iespēja piedalīties rakstiskā izsolē, līdz ar to IZNOMĀTĀJS ir nodrošinājis brīvu, vienlīdzīgu un godīgu konkurenci. Nav pamatots apgalvojums, ka visi reklāmas tirgus dalībnieki, kuri potenciāli varētu piedalīties izsolē, jau iesniedza piedāvājumus iepriekšējā izsolē. Pretendentiem piedaloties izsolē, ir jāiesniedz Finanšu piedāvājums, norādot piedāvātās cenas, neatkarīgi no iepriekšējās izsolēs piedāvātajām cenām. Līdz ar to, nav saprotama iespējamā pretendenta norāde, ka situācijā, kad pretendentiem būtu zināma citu konkurentu solītā cena, netiktu sasniegts Konkurences likuma 2.pantā paredzētais mērķis, t.sk., aizsargāt, saglabāt un attīstīt brīvu, godīgu un vienlīdzīgu konkurenci. Proti, nav pamats uzskatīt, ka pretendenti iesniegs tieši tādas pašas cenas kā iepriekšējā izsolē, un attiecīgi arī nav pamats uzskatīt, ka pretendentiem varētu būt zināmas konkurentu cenas.

Bez tam, lai pierādītu savu atbilstību nolikumā izvirzītajām prasībām, kā piemēram, profesionālajām spējām, pretendentiem ir jāiesniedz atlases dokumenti. Praksē bieži no pretendentiem ir nepieciešams pieprasīt papildu informāciju par iesniegtajiem dokumentiem. Ņemot vērā, ka par izsoles uzvarētāju ir atzīstams pretendents ar saimnieciski izdevīgāko piedāvājumu, kurš atbilst nolikumā izvirzītajām atlases prasībām, IZNOMĀTĀJS rīko rakstisku izsoli, lai pirms lēmuma pieņemšanas var izvērtēt visus iesniegtos dokumentus.